text: layout
  
  publiceret: 2022-05-02 18:21:22+02:00
  Betegnelsen layout kan bruges om enhver visuelt anskuelig fremstilling af noget planlagt eller udformet, lige fra et udkast til placering af nye parkeringsbåse i et bycentrum til den grafiske formgivning af et bestemt bogomslag. Et layout er et udkast til eller resultatet af visuel planlægning.
  I grafisk produktion indgår avisers, plakaters og bøgers layout som en blikfangende og æstetisk kvalitet ved mediet. Layoutet er en del af en bogs grafiske design, der indbefatter alle led i bogens opbygning. Til opgaven i bøgernes og reklamens verden ansættes derfor ofte særlige layoutere (tilrettelæggere).
  Teorier om fx bøgers layout indgår også som nogle af de vigtigste elementer i grafiske lærebøger, og mange både grafikere og kyndige lægfolk er blevet kendt for deres "personlige" layout. Bogtrykkeren Henry Thejls for sit asymmetriske layout, bogtrykkeren C. Volmer Nordlunde for sit aksiale layout og professor Steen Eiler Rasmussen for det, som i dag kaldes arkitektlayoutet. Layout er intelligent formgivning.